# Opšte ponašanje K‑osvajača

Burkhard Lik
Časlav Ilić

    caslav.ilic@gmx.net

prevod
8. 11. 2016.
Programi KDE‑a 16.12

Ova stranica sadrži postavki za domaću i početnu stranicu, i za ponašanje pregledanja sa jezičcima u oba režima K‑osvajača, kao menadžera fajlova i pregledača.

K‑osvajač kreće od:

  Ova opcija određuje koja će stranica biti prikazana po pokretanju K‑osvajača: uvodna, vaša domaća, prazna, ili ona sa vašim obeleživačima.

Domaća stranica:

  Ovo je URL (npr. fascikla ili veb stranica) na koji će K‑osvajač u režim pregledača skočiti kada se klikne na dugme domaće stranice u traci alatki. Putanju domaće stranice možete uneti direktno u tekstualno polje, ili kliknuti na ikonicu za pregledanje pa izabrati neku lokalnu fasciklu.

  Kada se K‑osvajač koristi u režimu menadžera fajlova, dugme domaće stranice na traci alatki biva zamenjeno dugmetom domaće fascikle, kojim se skače na vašu lokalnu domaću fasciklu.

Otvori vezu u novom jezičku umesto u novom prozoru

  Podrazumevano se za svaku stranicu otvara novi prozor K‑osvajača, ali se može otvoriti i više jezičaka unutar jednog prozora. Takođe podrazumevano, srednje dugme miša je prečica za otvaranje veze u novom prozoru. Ako popunite Otvori vezu u novom jezičku umesto u novom prozoru, možete kliknuti srednjim na vezu da je otvorite pod novim jezičkom.

Iskačući prozori u novom jezičku umesto prozoru

  Da li će se JavaScript iskačući prozori otvarati u novom jezičku ili novom prozoru.

Otvori spoljašnji URL kao jezičak u postojećem K‑osvajaču

  Kada kliknete na URL u drugom KDE programu (ili upotrebite `kfmclient` za otvaranje URL‑a), biće potražen neminimizovan primerak K‑osvajača na tekućoj površi i URL otvoren kao novi jezičak u njemu. Ako nema takvog, biće otvoren novi prozor K‑osvajača sa datim URL‑om.

Otvori novi jezičak u pozadini

  Pri pregledanju sa jezičcima, možete odrediti da li novootvoreni jezičak postaje aktivan („prednji“) ili odlazi u pozadinu. Ako je veza sa Internetom spora, ili kad pregledate stranu sa nizom naslova ili drugih veza u obliku spiska, možete želeti da se novi jezičci učitavaju u pozadini dok vi nastavljate sa čitanjem. U tom slučaju uključite ovu postavku. Ako biste radije da odmah skačete na novu stranicu, tako da stara ostane u pozadini gde joj se možete kasnije vratiti, isključite ovo.

Otvori novi jezičak posle tekućeg

  Ovo će otvoriti novi jezičak odmah iza tekućeg, umesto iza poslednjeg.

Sakrij traku sa jezičcima kada ima samo jedan

  Ovo će prikazivati traku sa jezičcima samo ukoliko postoje dva ili više jezička. Inače, traka će se uvek prikazivati.

Dugme za zatvaranje na jezičcima

  Ovo će unutar jezičaka prikazivati dugme za zatvaranje, umesto ikonice veb sajta.

Srednji klik na jezičak zatvara ga

  Kliknete li na jezičak srednjim dugmetom miša (ili točkićem), on će se zatvoriti. K‑osvajač se mora ponovo pokrenuti da bi ovo stupilo na snagu.

Potvrdi zatvaranje prozora sa više jezičaka

  Ako pokušate da zatvorite prozor K‑osvajača sa više otvorenih jezičaka, bićete upitani želite li zaista to da učinite. Ovo ponašanje možete uključiti ili isključiti ovom kućicom.

Na prethodno korišćeni jezičak pri zatvaranju tekućeg

  Ako uključite ovo, kada zatvorite tekući jezičak, umesto prvog desnog biće aktiviran poslednji prethodno korišćeni ili otvoreni jezičak.